ทิพย์ฯปรับสินค้าใหม่
ทิพยประกันชีวิตเล็งปรับแบบสินค้าใหม่ รับดอกเบี้ยขาลง หลังมาตรฐานบัญชีใหม่ต้องตั้งสำรองเพิ่ม 400 ล้าน
30 พ.ค. 2559

ทิพยประกันชีวิตเล็งปรับแบบสินค้าใหม่ รับดอกเบี้ยขาลง หลังมาตรฐานบัญชีใหม่ต้องตั้งสำรองเพิ่ม 400 ล้าน
นายนพพร บุญลาโภ กรรมการผู้จัดการใหญ่ บริษัท ทิพยประกันชีวิต เปิดเผยว่า หากแนวโน้มอัตราดอกเบี้ยยังอยู่ในช่วงขาลงอีก บริษัทคงต้องปรับแบบประกันใหม่ให้สอดคล้องกับตลาดและอัตราดอกเบี้ย เนื่องจากไตรมาสแรกที่ผ่านมาบริษัทต้องตั้งสำรองเพิ่มตามมาตรฐานบัญชีใหม่อีก 400 ล้านบาท รวมเป็น 600 ล้านบาท ซึ่งเป็นผลจากแบบประกันประเภทสามัญที่ขายไปก่อนหน้านี้ อิงอัตราดอกเบี้ยในตลาดที่ลดลง
อย่างไรก็ตาม บริษัทไม่จำเป็นต้องเพิ่มทุนแม้ต้องตั้งสำรองเพิ่มขึ้น แต่เป็นตัวเลขทางบัญชีเท่านั้น หากอัตราดอกเบี้ยปรับขึ้นการตั้งสำรองก็จะลดลง และปีนี้ยังคงเป้าหมายเติบโต 20% ตามแผนจับกลุ่มลูกค้าระดับกลางที่มีรายได้เดือนละ 2-3 หมื่นบาทขึ้นไป เน้นขายผ่านช่องทางธนาคารออมสิน ซึ่งเป็นผู้ถือหุ้นในสัดส่วน 50-60% ที่เหลือขายผ่านช่องทางที่ไม่ใช่ธนาคาร
ทั้งนี้ ผลการดำเนินงานไตรมาสแรกปีนี้ บริษัทยังมีเบี้ยเกินเป้า 300 ล้านบาท แต่ไม่มีกำไรเพราะอัตราดอกเบี้ยที่ต่ำ โดยทำเบี้ยรับรายใหม่ได้ 1,018 ล้านบาท มีส่วนแบ่งการตลาด 2.49% มาจากช่องทางธนาคารหรือแบงก์แอสชัวรันส์ 966 ล้านบาท ช่องทางตัวแทน 50.5 ล้านบาท และอื่นๆ 1.5 ล้านบาท
สำหรับส่วนเบี้ยต่ออายุทำได้ 259 ล้านบาท มีส่วนแบ่งการตลาด 0.26% โดยทำเบี้ยรับรวมได้ 1,277 ล้านบาท มีส่วนแบ่งการตลาด 0.9% มาจากช่องทางแบงก์แอสชัวรันส์มากที่สุด 966 ล้านบาท